מאגר בקבוקי התבערה שאותר | צילום: דובר צה"ל

במהלך העימותים האלימים במהלך "צעדת השיבה", בהם נהרגו 17 פלסטינים, הושאר תיק ובו בקבוקי תבערה רבים. הבוקר (שלישי) הודיע דובר צה"ל על איתור התיק שהשאירו מחבלים סמוך לגדר המערכת בסוף השבוע ובצבא טענו כי מציאת מאגר בקבוקי התבערה מוכיח שהצעדה שימשה למטרות טרור.

לסיפורים הכי מעניינים והכי חמים – הצטרפו לפייסבוק שלנו

"התיק מלא בבקבוקי תבערה שמוכנים להפעלה כנגד כוחות צה"ל", נמסר מצה"ל. "מציאת בקבוקי התבערה היא עוד הוכחה כי הפרות הסדר ביום שישי היו כסות לפעולות טרור ובחסותם ניסו מחבלים לבצע פיגועים כנגד כוחות צה״ל ואזרחי ישראל".

המחאה בעזה, בסוף השבוע האחרון | צילום: רויטרס, חדשות

המטרה בעזה: תיקי תביעה נגד צה"ל

אמש פרסם כתבנו אוהד חמו במהדורה המרכזית כי הזרוע המארגנת למחאה בעזה, "ועדת התיאום לצעדת השיבה", טענה שהקימה ועדה מיוחדת במטרה לבנות תיקי תביעה נגד קציני וחיילי צה"ל. הוועדה כוללת מומחים למשפט בינלאומי מכמה מדינות, לא רק משטחי הרשות הפלסטינית, במטרה לבנות תיקי תביעה - ולהאשים את צה"ל בפשעי מלחמה, לא פחות.

לצד חמאס יש שורה של ארגונים פוליטיים ואזרחיים בתוך רצועת עזה ומחוצה לזה שהתאגדו תחת הזרוע המארגנת, שפועלת לתבוע את ישראל בבתי משפט בינלאומיים ובראשם האג. כחלק מהמאמץ המשפטי, מארגני הצעדה פונים למשתתפים ומבקשים תמונות וסרטונים מתוך ההפגנה במטרה לשמש כראיות נגד חיילי צה"ל.

המהלך המשפטי מתבצע בעקבות הירי במפגינים: ברצועת עזה הנרטיב הוא ש"ישראל טבחה באזרחים", ואף אחד לא מציין את העובדה שלפחות 11 מההרוגים לפי ישראל היו אנשי הזרועות הצבאיות של חמאס, ג'יהאד אסלאמי וארגונים נוספים.

בצה"ל הגיבו בירי על חבלה בגדר | צילום: דובר צה"ל, חדשות

בשני הצדדים כבר נערכים לעימות הבא: בצה"ל עיבו את ההגנה והניחו גדרות תיל נוספות לאורך גדר המערכת. מהצד השני, הפלסטינים פרסמו הנחיות להתמודדות עם צה"ל - בין היתר דרישה להצבת צלפים של חמאס.

ברשתות החברתיות הפלסטיניות הופצו הנחיות בהן קראו להמונים להביא אלפי מראות שיסנוורו את הצלפים. כמו כן, דרשו מחמאס להציב צלפים שירו לכיוון חיילי צה"ל. הפלסטינים גם ביקשו מהמפגינים להצית צמיגים ליד הגדר על מנת ליצור מיסוך עשן, ולהביא דליים על מנת לכסות רימוני גז שיושלכו על ידי כוחות צה"ל.

הפלסטינים נערכים עם דליים | צילום: רויטרס, חדשות

שעות לאחר שדיווח חמאס כי חמישה בין ההרוגים בעימותים עם צה"ל בגבול הרצועה היו פעילי הזרוע הצבאית של הארגון, צה"ל פרסם בשבוע שעבר את ממצאי הבדיקה שערך בנושא. "לאחר בדיקת צה"ל ושב"כ, לפחות 10 מחבלים בעלי רקע פח"עי מובהק נהרגו במהלך פעולות טרור בהפגנות האלימות שהתקיימו", נמסר מדובר צה"ל.

נערכים כבר לעימות הבא | צילום: ללא

המחבלים שנהרגו בעימותים בסוף השבוע הם: מצעב סלול, פעיל בזרוע הצבאית של חמאס שביצע פיגוע ירי לעבר כוחות צה"ל יחד עם מחבל נוסף בצפון הרצועה, סארי אבו עודה, פעיל חמאס צבאי בגדוד בית חנון, גהאד פרינה, מפקד פלוגה בזרוע הצבאית של חמאס, אחמד עודה, פעיל חמאס צבאי בגדוד שאטי, חמדאן אבו עמשה, פעיל חמאס, מחמוד רחמי, פעיל חמאס, מחמד אבו עמרו, פעיל חמאס צבאי במערך חפירת המנהרות, עא פתאח עא נאבי, פעיל בזרוע הצבאית של חמאס, אברהים אבו שאער, פעיל ג'האד עולמי וגהאד זהיר סלמאן אבו גאמוס, פעיל שוהדא אל אקצא.

"לחמאס לא אכפת לא מהחיים ולא מהמתים"

במקביל, מתאם פעולות הממשלה בשטחים, אלוף יואב (פולי) מרדכי, אישר כי ישראל מחזיקה בגופות של שני פלסטינים שנהרגו במהומות ביום שישי האחרון. האלוף פנה לתושבי הרצועה: "ישראל לא תשקוט ותושבי עזה לא ידעו שלווה עד שיוחזרו הישראלים מהרצועה ויובאו חיילינו לקבורה בישראל".

מפקד פיקוד מרכז אייל זמיר בסיור | צילום: דובר צה"ל

בפוסט שפרסם בעמוד הפייסבוק של מתפ"ש בערבית בו צירף תמונה של אישה ערבייה יושבת בסמוך לקבר כתב מרדכי כי קבורת חללים היא ערך משותף גם ליהדות וגם לאיסלאם. "חמאס גוזל מכם גם את הזכות להתפלל על בניכן", כתב.

עוד הוסיף מרדכי כי "גופותיהם של מצעב סלול פעיל חמאס מזוידה ומחמד רבאעיה טרוריסטים חמושים ברובים ומטען שניסו לבצע פיגוע בישראל שלשום (30.3) התווספו ל-24 גופות אחרות הנמצאות בידי ישראל ממבצע צוק איתן וממנהרת הג'יאהד האיסלמי שפוצצה בשטחנו באוקטובר 2017".

את המסר סיכם מתאם הפעולות בשטחים בפנייה ישירה לתושבי עזה: "לארגון הטרור חמאס השולט בעזה לא אכפת לא מהחיים ולא מהמתים, הוא מונע את קבורתם האסלאמית וקריאת הפאתחה עליהם".